Gudhjem Museum
Gudhjem Museum, kunstmuseum i Gudhjem, Bornholm, oprettet 1968 i den tidligere stationsbygning og udvidet med større udstillingssal i 1991 og magasinbygning i 2001.
Den tidligere stationsbygning - endestation på den nedlagte Gudhjembane mellem Aakirkeby og Gudhjem - er som banens øvrige stationsbygninger og trinbrætter tegnet af arkitekterne Kay Fisker og Aage Rafn og opført i 1916. Efter banens nedlæggelse i 1952 var stationen først busterminal. I 1968 blev den købt af Gudhjem By- og Mindeforening, som i samarbejde med bl.a. maleren Paul Høm indrettede bygningen til kunstmuseum og indsamlede værker af bornholmske malere, billedhuggere og keramikere. Tilbygningen - forbundet med den oprindelige bygning med en glasgang - er ligesom magasinbygningen tegnet af arkitekt Niels Frithiof Truelsen.
Museets faste samling omfatter bl.a. et rum med værker af Sigurd Vasegaard og en samling skitser af Oluf Høst. I den gamle stationsbygnings overetage findes en mindre lokalhistorisk samling.

Museets hjemmeside
